**BESZÁMOLÓ**

**a Biharkeresztesi Egyesített Szociális Intézmények**

**(4110 Biharkeresztes, Damjanich utca 9.)**

**által 2024 évben Biharkeresztes, Ártánd, Bedő, Berekböszörmény, Bojt, Nagykereki, Told településeken nyújtott szociális alapszolgáltatásokról**



A Biharkeresztesi Egyesített Szociális Intézmények szolgáltatásain keresztül segítséget nyújt azoknak az (elsősorban) időseknek a mindennapi életvitelükhöz, akik koruk és egészségi állapotuk miatt erre rászorulnak és ezt igénylik. Azt, hogy milyen típusú ellátási formában részesüljön az ellátott - nappali ellátás, szociális étkeztetés, házi segítségnyújtás -, az önellátási képesség foka és az ő szükségletei határozzák meg.

Munkánk alapja minden ember értékének, méltóságának elismerése társadalmi helyzetre, korra, nemre, származásra való tekintet nélkül, problémáik enyhítése, illetve megoldása az intézmény által nyújtott szolgáltatások révén.

**A Biharkeresztesi Egyesített Szociális Intézmények által biztosított személyes gondoskodást nyújtó szolgáltatások:**

1. Idős személyek nappali ellátása – Biharkeresztes, Berekböszörmény

2. Fogyatékos személyek nappali ellátása - Biharkeresztes

3. Szociális étkeztetés – Biharkeresztes, Ártánd, Bojt, Told, Bedő

4. Házi segítségnyújtás – Biharkeresztes, Ártánd, Bojt, Nagykereki, Told, Bedő

A négy szolgáltatást intézményünk állami normatívából működteti. Biharkeresztesen az idősek nappali ellátása, a házi segítségnyújtás és szociális étkeztetés szolgáltatást 1980.01.01.- től, a fogyatékos nappali ellátást 2011.07.01.-től nyújtja az intézmény. A szociális étkeztetés szolgáltatás kivételével szolgáltatásaink térítésmentesek.

Az intézmény a négy szakfeladatra vonatkozóan határozatlan idejű működési engedéllyel rendelkezik. A személyi és tárgyi feltételek a jogszabályi előírásoknak megfelelnek.

Minden közalkalmazott rendelkezik megfelelő szakképesítéssel, működési nyilvántartási számmal. A feladatellátást 2024. évben 4 fő közfoglalkoztatott személy segítette.

**Idős és fogyatékos személyek nappali ellátása Biharkeresztes**

A nappali ellátást a viszonylag jó egészségi állapotban lévő személyek veszik igénybe. Az Idősek Klubjában lehetőség van a napközbeni tartózkodásra, társas kapcsolatokra, igény szerint étkezésre is. A klub a társas együttlét lehetőségét teremti meg az azonos korú és érdeklődésű, sokszor egyedül élő, magányos emberek számára.

A foglalkoztatás legfőbb célja: a klubtagok életét tartalommal megtölteni, a meglevő képességek, hajlamok felhasználásával fenntartani az önbecsülésüket, hasznosság-érzésüket és elősegíteni a közösséghez tartozás érzését.

Az ellátottakkal folytatott munka során folyamatosan és tervszerűen, fejlesztő szellemi és szórakoztató foglalkoztatást biztosítunk klubtagjaink számára. Célunk ellátottjaink szellemi frissességének megőrzése, az izoláció megakadályozása és az ismeretszerzés. A foglalkoztatás a pszichés gondozás és az egészség megóvásának fontos eszköze.

A klubtagok számára nyújtott szolgáltatásaink:

* szabadidős programok: kirándulásokon részvétel, ünnepek megtartása (ünnepekhez kapcsolódó kézműves foglalkozások), vetélkedők, társasjátékok, csapatjátékok, kártyázás, közös éneklés, keresztrejtvényfejtés, Activity, Bingo, fejlesztő programok, születésnapok és névnapok megtartása, szalonnasütések, főzések
* egészségmegőrzés: rendszeres vérnyomás-, vércukor-, testsúlymérés, egészséges életmóddal kapcsolatos beszélgetések, előadások, életkornak megfelelő könnyített, ülő helyzetben végzett időstorna. Ezen kívül szakképzett jógaoktató tartott klubtagjaink részére gerinctornát hetente egy alkalommal, a Gondos Város programon belül.
* tanácsadás, valamint szociális, hivatalos és egyéb ügyek kapcsán segítségnyújtás, információnyújtás,
* segítség a mindennapi teendők elvégzésében, biztosítjuk a tisztálkodás, mosás lehetőségét,
* háziorvosokkal való együttműködés, szükség esetén orvoshoz kísérés, gyógyszer íratás, kiváltás, gyógyászati segédeszköz beszerzésének segítése. Nagy segítség az idősek számára a tanyagondnoki szolgálat igénybevételének lehetősége, mely megkönnyíti a szakellátások elérését.

Az Idősek Klubjában az elmúlt évben is igyekeztünk klubtagjaink számára érdeklődésüknek megfelelő programot nyújtani.

A tagok érdeklődésének megfelelő foglalkoztatásokat tartunk. Célunk a klubtagok szellemi frissességének megőrzése, fizikai aktivitásának szinten tartása. Szívesen vesznek részt a mozgásos és szellemileg serkentő hatású játékokban is.

Szerdánként klubtagjaink Bibliaórán vehetnek részt. A klubban lehetőség van a napi- és hetilapok átolvasására, zenehallgatásra, filmnézésre.

Az elmúlt évben Nyíregyházára kirándultunk, ahol klubtagjaink és kollégáink a Vadasparkban tölthettek el egy felejthetetlen napot. Eljutottunk a berettyóújfalui strandra is, ahol szintén jól érezték magukat klubtagjaink. Az ártándi bányatóhoz is többször kilátogattunk a múlt évben.

Részt vettünk a városi szintű Idősek Napján, ahol ismét színvonalas műsort láthattunk. Az Idősek Napját a klubban is megünnepeltük, finom ebéddel kedveskedtünk a klubtagok számára a Sport büfében.

Decemberben a Mikulás ünnepségen „igazi” Mikulás látogatta meg intézményünket.

A karácsonyi ünnepségen versekkel, az óvodás gyerekek és Garaguly Borbála nótaénekes műsorával szereztünk örömet klubtagjaink számára.



Az átlagos igénybe vevők száma az utóbbi három évben a következőképpen alakult:

|  |  |  |  |  |  |  |
| --- | --- | --- | --- | --- | --- | --- |
|  | **2022** | | **2023** | | **2024** | |
|  | **Idős nappali ellátás** | **Fogyatékos nappali ellátás** | **Idős nappali ellátás** | **Fogyatékos nappali ellátás** | **Idős nappali ellátás** | **Fogyatékos nappali ellátás** |
| **Összesen:** | **11263** | **2022** | **11344** | **2011** | **11191** | **1993** |
| **Átlagos igénybevevők száma:** | **45** | **8** | **45** | **8** | **45** | **8** |

**Idős személyek nappali ellátása Berekböszörmény**

Nappali ellátás biztosítására az intézmény alkalmas, mely rendelkezik

- a közösségi együttlétre,

- a pihenésre,

- a személyi tisztálkodásra,

- a személyes ruházat tisztítására alkalmas helyiségekkel.

A klub szolgáltatásai :

*Fizikai ellátás* keretében lehetőséget biztosítottunk a személyes tisztálkodásra, a ruházat tisztítására. A pihenőszobában lehetőség nyílik az idős emberek igényeinek megfelelő pihenésre, a klubhelyiségben a szabadidő hasznos eltöltésére.

Egészségügyi ellátás keretében testsúly-, vérnyomás-, vércukorszint ellenőrzésére van lehetőség. Ehhez minden felszerelésünk biztosított: vérnyomásmérő, vércukorszint-mérő, személymérleg. Segítséget nyújtottunk az egészségügyi alap- és szakellátásokhoz való hozzájutáshoz. Figyelemmel kísértük a gondozottak fizikai, mentális és egészségi állapotát.

*Higiénia:* Az intézményben lehetőség van mosásra, vasalásra, tisztálkodásra. Sokan éltek ezzel a lehetőséggel. Több alkalommal előfordult, hogy meghibásodás miatt otthonában átmenetileg nem tudott az idős mosni, fürödni, ezért intézményünk segítségét vette igénybe, használva a fürdőszobát és a mosógépet. A szerényebb anyagi helyzetben élők körében volt ez jellemző.

*Pszichés gondozás* keretében az idősek részére történő tartalmas szabadidős programokat szerveztünk. Folyamatosan rendelkezésre álltak könyvek, kártya és társasjátékok, sajtótermékek, valamint tömegkommunikációs eszközök. A foglalkozások tervezésénél figyelembe vettük az ellátottak készségeit és képességeit. Ügyintézés során ellátottjaink hivatalos és nem hivatalos ügyeinek intézésében nyújtottunk segítséget: közgyógyellátási igazolvány igénylése, gyógyszerek felírása és kiváltása, levelezések, vásárlások, postai és egyéb szolgáltatások. Étkezést biztosítottunk az ellátottak számára. A tízóraihoz való alapanyagok beszerzéséről és az ételek elkészítéséről az intézmény dolgozói gondoskodtak.

Foglalkozások keretében érdeklődésüknek megfelelő szabadidős, kulturális, kreatív programokat szerveztünk. A klub szolgáltatásai csoportos és egyéni formában valósultak meg. A csoportos foglalkozások változatos formában kerültek összeállításra, minden esetben számítottunk a klubtagok ötleteire, aktív részvételére. Ilyen formában került sor a jeles nemzeti ünnepek megtartására, játékos vetélkedőkre. Nagy hangsúlyt fektettünk a szellemi frissesség megőrzésére, ezért több alkalommal szerveztünk sakkversenyt, kártyapartikat, sokat társasjátékoztunk az idősekkel. Szeretik a gondozottak a szókeresőt, keresztrejtvényfejtést, előre kinyomtatott képek, rajzok színezését, festését. Próbálunk az adott időponthoz kapcsolódó témájú képeket készíteni /nőnapkor virágos, húsvétkor nyuszis, mikulás napkor mikulásos stb./ Ismeretterjesztő és mozifilmeket láthatnak.

Csoportos kirándulásokat, programokat szerveztünk. Februárban farsangi mulatságot tartottunk, ahol az idősek is jelmezbe öltöztek. Húsvétra közösen festettünk tojásokat a locsolóknak. Tavasszal Berettyóújfalu gyógyfürdőjében fürödtünk. Május elején az édesanyákat köszöntöttük versekkel és általunk készített képeslappal. Még ebben a hónapban a fővárosba, Budapestre kirándultunk. Napi programunk a Parlament és a Budai Vár megtekintése volt. Az időjárás kedvezett nekünk és részt vettünk egy hajókiránduláson a Dunán. A biharkeresztesi gondozottakkal közösen autóbuszos kiránduláson vettünk részt: Nyíregyházán, a Botanikus kertbe és Állatkertbe jártunk. Nagy sláger az idősek körében a közelünkben található Körös folyó, ahova minden évben ellátogatunk, a szabadban tízóraizunk, sétálunk és jókat beszélgetünk. Szeptemberben háromnapos kirándulásra vonattal a Balatonra, Siófokra utaztunk. Hajóval mentünk Tihanyba, megcsodáltuk a települést, az Apátságot, onnan a kilátást a tóra, majd Keszthely városába vezetett az utunk. Bejártuk a Festetics-kastélyt és fagyiztunk a sétálóutcán. Természetesen a fürdés sem maradt el. Jártunk még Geszten a Tisza-kastélyban, ahol találkoztunk és beszélgethettünk Tisza Ilona grófnővel. Maradandó élményekkel tértünk haza minden kirándulásról. Ősszel a Mozgáskorlátozottak Egyesületével közösen Tagtoborzó napot szerveztünk intézményünkbe, ahol ének előadással szórakoztattak bennünket. Ebben az évben is járt nálunk a Mikulás, majd következett az ünnepi készülődés, klubhelyiségek karácsonyi díszbe öltöztetése. A karácsonyi műsorban mindenki vállalt kisebb-nagyobb szerepet és így valóban közösen ünnepelhettünk, közösen töltöttük az év hátralévő napjait.







**Szociális étkeztetés - Biharkeresztes**

Állami normatívával támogatott a szociális étkeztetés szolgáltatás. A szociális étkeztetésben részesülők számára a Sörpark Kft-n keresztül biztosítjuk igény szerint, munkanapokon a napi egyszeri meleg ebédet.

Az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen

a) koruk,

b) egészségi állapotuk,

c) fogyatékosságuk, pszichiátriai betegségük,

d) szenvedélybetegségük, vagy

e) hajléktalanságuk miatt.

Intézményünkben lehetőség van az ebéd helyben történő elfogyasztására, házhoz szállításra, illetve az ebéd elvitelére.

2022 évben 6118 ebédet biztosítottunk, átlagosan 24 fő számára, 2023 évben 7108 ebédet biztosítottunk, átlagosan 28 fő számára, 2024 évben 6364 ebédet biztosítottunk átlagosan 25 fő számára. Étkezőink száma 52 fő, többen közülük nem igénylik a hét minden napján az ebédet.

**Szociális étkeztetés – Ártánd**

A szociális étkeztetés szolgáltatást Ártándon 1980.06.01.-től nyújtja az intézmény. Lehetőség van az ebéd házhoz szállítására, illetve az ebéd elvitelére.

A szociális étkeztetésben részesülők száma az elmúlt években jelentősen emelkedett. 2022 évben 1295 ebédet, 2023 évben 4006 ebédet, 2024 évben 3769 ebédet biztosítottunk. A településen a szociális étkezők száma: 17 fő.

**Szociális étkeztetés – Bojt**

Bojt községben lehetőség van az ebéd házhoz szállítására, illetve az ebéd elvitelére. Bojt településen Vajas Zoltán egyéni vállalkozón keresztül biztosítja intézményünk ezt a szolgálatatást.

A szociális étkeztetésben részesülők száma az elmúlt években a következőképpen alakult: 2022 évben 909 ebédet biztosítottunk átlagosan 4 fő számára, 2023 évben 1276 ebédet biztosítottunk, átlagosan 5 fő számára, 2024 évben 2019 ebédet biztosítottunk átlagosan 8 fő számára.

**Szociális étkeztetés – Told**

Told községben lehetőség van az ebéd házhoz szállítására, illetve az ebéd elvitelére.

2022 évben 1805 ebédet biztosítottunk, átlagosan 7 fő számára, 2023 évben 1826 ebédet biztosítottunk, átlagosan 7 fő számára, 2024-ben 2019 ebédet biztosítottunk átlagosan 8 fő számára.

**Szociális étkeztetés - Bedő**

A szociális étkeztetés szolgáltatást Bedőben 1998.01.01.-től nyújtja az intézmény.

Lehetőség van az ebéd házhoz szállítására, illetve az ebéd elvitelére.

2022 és 2023 évben nem volt a településen szociális étkeztetést igénylő személy, azonban 2024-ben már két fő igényelte az ellátást. Kiszállított ebédek száma: 92.

**Házi segítségnyújtás**

A házi segítségnyújtás során ellátott gondozási tevékenységek:

*A lakókörnyezeti higiénia megtartásában való közreműködés körében:*

- takarítás a lakás életvitelszerűen használt helyiségeiben (hálószobában, fürdőszobában, konyhában és illemhelyiségben)

- mosás - vasalás

*A háztartási tevékenységben való közreműködés körében:*

- bevásárlás (személyes szükséglet mértékében), gyógyszer kiváltása - segítségnyújtás ételkészítésben és az étkezés előkészítésében

- mosogatás - ruhajavítás

- közkútról, fúrtkútról vízhordás

- tüzelő behordása kályhához, egyedi fűtés beindítása (kivéve, ha ez a tevékenység egyéb szakmai kompetenciát igényel)

- télen hóeltakarítás és síkosságmentesítés a lakás bejárata előtt – kísérés. Segítségnyújtás veszélyhelyzet kialakulásának megelőzésében és a kialakult veszélyhelyzet elhárításában. Szükség esetén a bentlakásos szociális intézménybe történő beköltözés segítése.

*Az ellátást igénybe vevővel segítő kapcsolat kialakítása és fenntartása körében:*

- információnyújtás, tanácsadás és mentális támogatás

- családdal, ismerősökkel való kapcsolattartás segítése

- az egészség megőrzésére irányuló aktív szabadidős tevékenységben való közreműködés - ügyintézés az ellátott érdekeinek védelmében

*Gondozási és ápolási feladatok körében:*

- mosdatás - fürdetés - öltöztetés - ágyazás, ágyneműcsere - inkontinens beteg ellátása, testfelület tisztítása, kezelése - haj, arcszőrzet ápolás - száj, fog és protézis ápolása - körömápolás, bőrápolás - folyadékpótlás, étkeztetés (segédeszköz nélkül) - mozgatás ágyban - decubitus megelőzés - felületi sebkezelés - sztómazsák cseréje - gyógyszer adagolása, gyógyszerelés monitorozása - vérnyomás és vércukor mérése

- hely- és helyzetváltoztatás segítése lakáson belül és kívül - kényelmi és gyógyászati segédeszközök beszerzésében való közreműködés

- kényelmi és gyógyászati segédeszközök használatának betanítása, karbantartásában való segítségnyújtás

- a háziorvos írásos rendelésén alapuló terápia követése (a tevékenység elvégzéséhez való kompetencia határáig.

**Házi segítségnyújtás - Biharkeresztes**

A személyi gondozásra szoruló ellátottakat szakképzett, közalkalmazott kollégák látják el. Személyi gondozás keretében 2024 évben átlagosan 24 főt láttunk el. Növekszik a száma azon egyedül élő, bevásárlásra, településen belüli közlekedésre nem képes ellátottaknak, akik bevásárlásban, gyógyszer felíratásban-kiváltásban, ügyek intézésében segítségre szorulnak. Az ő életvitelüket az intézményünkben dolgozó közfoglalkoztatott kolléga munkája által könnyítjük meg.

|  |  |  |  |
| --- | --- | --- | --- |
|  | **2022** | **2023** | **2024** |
| **Igénybevételek száma** | **6497** | **5874** | **5897** |
| **Átlagos igénybevevők** | **33** | **24** | **24** |

**Házi segítségnyújtás – Ártánd**

A házi segítségnyújtást Ártándon 2006.01.01.-től nyújtja az intézmény.

A személyi gondozásra szoruló ellátottakat szakképzett, közalkalmazott kolléga látja el. Személyi gondozás keretében 2024 évben átlagosan 7 főt láttunk el.

|  |  |  |  |
| --- | --- | --- | --- |
|  | **2022** | **2023** | **2024** |
| **Igénybevételek száma** | **1765** | **1757** | **1898** |
| **Átlagos igénybevevők** | **7** | **7** | **7** |

**Házi segítségnyújtás – Bojt**

A házi segítségnyújtás szolgáltatást a településen 1980.01.01.-től nyújtja az intézmény.

Bojt községben a személyi gondozásra szoruló ellátottakat 3 fő szakképzett, közalkalmazott kolléga látja el, a munkájukat 1 közfoglalkoztatott személy segíti. Személyi gondozás keretében 2024 évben 21 főt láttak el.

|  |  |  |  |
| --- | --- | --- | --- |
|  | **2022** | **2023** | **2024** |
| **Igénybevételek száma** | **5892** | **5222** | **5111** |
| **Átlagos igénybevevők** | **24** | **24** | **20** |

**Házi segítségnyújtás – Nagykereki**

A településen a házi segítségnyújtás szolgáltatás 1980.01.01.-től biztosított.

Nagykerekiben a személyi gondozásra szoruló ellátottakat szakképzett, közalkalmazott kollégák látják el. Személyi gondozás keretében 2024 évben 15 főt láttak el.

|  |  |  |  |
| --- | --- | --- | --- |
|  | **2022** | **2023** | **2024** |
| **Igénybevételek száma** | **1772** | **2505** | **3626** |
| **Átlagos igénybevevők** | **7** | **10** | **15** |

**Házi segítségnyújtás - Told**

A házi segítségnyújtás szolgáltatást Toldon 2010.01.01.-től nyújtja az intézmény.

A személyi gondozásra szoruló ellátottakat szakképzett, közalkalmazott kolléga látja el. Személyi gondozás keretében 2024 évben 7 főt látott el.

|  |  |  |  |
| --- | --- | --- | --- |
|  | **2022** | **2023** | **2024** |
| **Igénybevételek száma** | **1772** | **1750** | **1699** |
| **Átlagos igénybevevők** | **7** | **7** | **7** |

**Házi segítségnyújtás - Bedő**

A házi segítségnyújtás szolgáltatást Bedőben 2010.01.01.-től nyújtja az intézmény.

A személyi gondozásra szoruló ellátottakat szakképzett, közalkalmazott kolléga látja el. Személyi gondozás keretében 2024 évben 7 főt látott el.

|  |  |  |  |
| --- | --- | --- | --- |
|  | **2022** | **2023** | **2024** |
| **Igénybevételek száma** | **1772** | **1750** | **1663** |
| **Átlagos igénybevevők** | **7** | **7** | **7** |

Biharkeresztes, 2025. február 12.